KIRJALLINEN KYSYMYS E-3707/97 komissiolle esittäjä(t): Ulf Holm (V) (19. marraskuuta 1997)

Aihe: EU:n tuki autoteollisuudelle

Lehtitietojen mukaan EU tukee Jaguar-autojen valmistajaa runsaalla miljardilla kruunulla uuden automallin edelleen kehittämisessä. Auton myyntihinta lienee runsaat miljoona kruunua. Komission puheenjohtaja Santerin lehdistöpäällikkö Colin Cook on todennut, että avustus auttaa Jaguaria ¨valtaamaan alaa BMW:n 5-sarjan kaltaisten autojen luokassa¨. Jaguarit ovat laajalti tunnettuja muun muassa ylellisyydestään ja suuresta polttoaineenkulutuksestaan.

1. Mitä muita autonvalmistajia EU tukee taloudellisesti, ja kuinka suurilla summilla?

2. Katsooko komissio, että on soveliasta tukea sellaisen loistoauton kehittämistä, johon EU-kansalaisten ylivoimaisella enemmistöllä ei ikinä tule olemaan varaa?

3. Katsooko komissio, että polttoainetta paljon kuluttavien autojen - kuten muun muassa Jaguarin - kehitystyötä voidaan jatkaa Amsterdamin sopimuksen tultua voimaan, vaikka sopimukseen sisällytetyn ¨kestävän kehityksen¨ olisi oltava etusijalla EU:n politiikassa?

Komission jäsenen Karel Van Miertin komission puolesta antama vastaus (21. tammikuuta 1998)

Arvoisa parlamentin jäsen viittaa lehtitietoihin, joiden mukaan yhteisö myöntää Jaguar Carsille miljardi Ruotsin kruunua (116 miljoonaa ecua) uuden mallin kehittämistä varten. Tiedoissa viitataan ilmeisesti Yhdistyneen kuningaskunnan viranomaisten komissiolle ilmoittamaan rahoitustukipakettiin, jolla tuetaan investointeja Jaguarin X-200-automalliin.

Komissio on tutkinut ehdotetun tukipaketin tarkkaan ja tullut siihen tulokseen, että se vastaa perustamissopimuksen 92 ja 93 artiklan määräyksiä sekä erityisesti myös moottoriajoneuvoalalla sovellettavaa erityistä järjestelyä ((EYVL C 123, 18.5.1989 ja EYVL C 284, 28.10.1995 (viimeisin tarkistus).)). Ehdotetun tukitoimenpiteen on todettu täyttävän alue-, koulutus- ja ympäristötuelle asetetut perusteet. Lisäksi katsottiin, että investoinneista koituva alueellinen hyöty, joka ilmenee uusina työpaikkoina, työntekijöiden korkeampana ammattitaitona ja parempana ilmanlaatuna, tasapainottaa tuesta kilpailulle mahdollisesti aiheutuvia kielteisiä vaikutuksia. Lehdistössä mainittu 80 miljoonan punnan (116 miljoonan ecun) kokonaistuki sisältää lisäksi toimenpiteitä, joita joko ei ole vielä määritelty (8,3 miljoonaa puntaa, 12 miljoonaa ecua) tai jotka eivät hyödytä Jaguaria suoraan (3,8 miljoonaa puntaa, 5,5 miljoonaa ecua), koska ne myönnetään sellaisen ohjelman yhteydessä, jossa Jaguar toimii ainoastaan palvelujen tarjoajana.

Komission X-200 -hankkeelle hyväksymä kokonaistuki ((27 päivänä maaliskuuta 1996 tehty päätös, EYVL C 311, 22.10.1996.)) on 67,5 miljoonaa puntaa (98 miljoonaa ecua), josta Yhdistyneen kuningaskunnan viranomaiset maksavat yksinään 65,75 miljoonaa puntaa (95,5 miljoonaa ecua). Tällä hetkellä komission käytettävissä olevien tietojen perusteella yhteisön rahoitusosuus on 1,75 miljoonaa puntaa (2,5 miljoonaa ecua), ja se on myönnetty Jaguarin X-200 -hanketta hyödyttäviä toimenpiteitä varten eli jätevedenpuhdistamon rakentamiseen (1,5 miljoonaa puntaa, 2,2 miljoonaa ecua) ja tehdasalueen raja-aidan parannustöihin (0,25 miljoonaa puntaa, 360 000 ecua). Tämä avustus oli osa tukea, jota myönnettiin Bromfordin aluetta koskevalle kokonaishankkeelle, joka rahoitettiin West Midlandsissa sijaitsevia tavoitteen 2 kohdealueita koskevan vuosien 1994-1996 tukiohjelman toimenpiteen 3.3 perusteella (monipuolistumisen ja uuden kasvun edellyttämän infrastruktuurin luominen).

Arvoisan parlamentin jäsenen esittämien kysymysten osalta komissio haluaa todeta seuraavaa:

1. Komissio kerää parhaillaan tietoja voidakseen vastata kysymykseen.

2. Komissio ei käytä tämänkaltaisia perusteita arvioidessaan valtiontuen soveltuvuutta eikä myöntäessään tukea rakennerahastoista.

3. Yhteisön päämäärä on uusien rekisteröityjen henkilöautojen keskimääräisten hiilidioksidipäästöjen vähentäminen. Tavoite on, että vuonna 2005 (tai jos tässä ei täysin onnistuta, viimeistään vuonna 2010) uusien autojen keskimääräiset hiilidioksidipäästöt ovat 120 grammaa kilometriä kohden. Komissio pitää tätä tavoitetta varsin kunnianhimoisena. Arvoisaa parlamentin jäsentä pyydetään panemaan merkille, että hiilidioksidipäästöjä koskeva tavoite ilmaistaan keskiarvona, mikä merkitsee, että enemmän polttoainetta kulutavia autoja ei kuitenkaan suljeta pois markkinoilta. Samaan aikaan markkinoille olisi tuotava polttoainetta vähemmän kuluttavia autoja, jotta kokonaistavoite voidaan saavuttaa.